CELEX: 32016R0559
Language: lt
Date: 2016-04-11 00:00:00
Title: 2016 m. balandžio 11 d. Komisijos įgyvendinimo reglamentas (ES) 2016/559, kuriuo pieno ir pieno gaminių sektoriuje leidžiama sudaryti susitarimus dėl gamybos planavimo ir priimti su tuo susijusius sprendimus

12.4.2016   
            
            
               LT
            
            
               Europos Sąjungos oficialusis leidinys
            
            
               L 96/20
            
         KOMISIJOS ĮGYVENDINIMO REGLAMENTAS (ES) 2016/559
   2016 m. balandžio 11 d.
   kuriuo pieno ir pieno gaminių sektoriuje leidžiama sudaryti susitarimus dėl gamybos planavimo ir priimti su tuo susijusius sprendimus
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308//2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), visų pirma į jo 222 straipsnį,
   kadangi:
   
               (1)
            
            
               pieno ir pieno gaminių sektoriuje užsitęsė didelio rinkos pusiausvyros sutrikimo laikotarpis. Pastaruosius 18 mėnesių buvo jaučiamas spaudimas mažinti pieno supirkimo kainas, nes dėl išaugusio gamybos masto ir sulėtėjusio paklausos augimo pasaulio rinkoje sutriko pusiausvyra. 2015 m. pieno tiekimo mastas Sąjungoje padidėjo daugiau kaip 3,5 mln. tonų, nors importo paklausa pasaulinėje rinkoje neišaugo. 2014 m. pieno tiekimo mastas buvo dar labiau išaugęs, nors, remiantis numatoma ilgalaike importo paklausos tendencija, jis turėtų didėti vidutiniškai 1,5 mln. tonų per metus. Dėl mažėjančių pajamų iš pieno ir augančių sąnaudų, ypač susijusių su skolos tvarkymu, nukenčia ūkių marža. Investicijos į pienines bandas yra ilgalaikės, todėl ūkininkams labai sudėtinga nepalankiomis sąlygomis greitai pereiti prie kitos veiklos;
            
         
               (2)
            
            
               remdamasi Reglamento (ES) Nr. 1308/2013 219 straipsniu Komisija deleguotaisiais reglamentais (ES) Nr. 949/2014 (2), (ES) Nr. 950/2014 (3), (ES) Nr. 1263/2014 (4), (ES) Nr. 1336/2014 (5), (ES) Nr. 1370/2014 (6), (ES) 2015/1549 (7), (ES) 2015/1852 (8) ir (ES) 2015/1853 (9) jau ėmėsi išskirtinių priemonių, kad išspręstų susidariusias problemas;
            
         
               (3)
            
            
               nuo 2015 m. liepos mėn. nugriebto pieno milteliai superkami taikant valstybės intervenciją;
            
         
               (4)
            
            
               po to, kai 2014 m. rugpjūtį Rusija įvedė importo draudimą, teikiama sviesto, nugriebto pieno miltelių ir sūrio privataus sandėliavimo pagalba;
            
         
               (5)
            
            
               nors tos priemonės veiksmingos, padėtis toliau blogėja, nes dėl Rusijos rinkos uždarymo ir sumažėjusios paklausos Kinijoje pieno ir pieno gaminių sektorius patyrė smūgį kaip tik tuo metu, kai, atsižvelgus į tai, kad pieno gamybos kvotos baigia galioti 2015 m. kovo 31 d., ir į teigiamas vidutinės trukmės perspektyvas pasaulio rinkoje, buvo investuojama į gamybą. Remiantis turimais rinkos analizės rezultatais, numatoma, kad per artimiausius dvejus metus gamybos apimtis neturėtų smarkiai sumažėti;
            
         
               (6)
            
            
               siekiant padėti pieno ir pieno gaminių sektoriui atkurti pusiausvyrą įsivyravus sudėtingai rinkos padėčiai ir atlikti pakeitimus, kurie būtini pasibaigus pieno kvotos galiojimui, tikslinga leisti pripažintoms gamintojų organizacijoms, jų asociacijoms ir pripažintoms tarpšakinėms organizacijoms laikinu šešių mėnesių laikotarpiu savanoriškai sudaryti bendrus susitarimus dėl gamybos planavimo ir priimti su tuo susijusius bendrus sprendimus;
            
         
               (7)
            
            
               sudaryti tokius susitarimus dėl gamybos planavimo ir priimti su tuo susijusius sprendimus turėtų būti leidžiama šešis mėnesius, kurie sutampa su pavasariu ir vasara, t. y. pieno ir pieno gaminių sektoriaus gamybos sezono įkarščiu, kad tie susitarimai ir sprendimai turėtų didžiausią poveikį;
            
         
               (8)
            
            
               remiantis Reglamento (ES) Nr. 1308/2013 222 straipsnio 1 dalimi, leidimas turi būti suteikiamas su sąlyga, kad jis netrikdo vidaus rinkos veikimo ir kad susitarimais bei sprendimais siekiama tik stabilizuoti pieno ir pieno gaminių sektorių. Ši konkreti sąlyga netaikoma susitarimams ir sprendimams, kurie tiesiogiai ar netiesiogiai lemia rinkos padalijimą, diskriminaciją dėl pilietybės arba kainų nustatymą;
            
         
               (9)
            
            
               šiame reglamente numatytas leidimas turėtų būti taikomas Sąjungos teritorijoje, atsižvelgiant į tai, kad didelis rinkos pusiausvyros sutrikimas pasireiškia visoje Sąjungoje;
            
         
               (10)
            
            
               kad valstybės narės galėtų įvertinti, ar susitarimai ir sprendimai netrikdo vidaus rinkos veikimo ir ar jais siekiama tik stabilizuoti pieno ir pieno gaminių sektorių, kompetentingoms institucijoms turėtų būti teikiama informacija apie sudarytus susitarimus ir priimtus sprendimus, taip pat apie juose nurodytą gamybos apimtį;
            
         
               (11)
            
            
               atsižvelgiant į didelį rinkos pusiausvyros sutrikimą ir pasirengimą gamybos sezono įkarščiui, šis reglamentas turėtų įsigalioti kitą dieną po jo paskelbimo;
            
         
               (12)
            
            
               šiame reglamente nustatytos priemonės atitinka Bendro žemės ūkio rinkų organizavimo komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Nepažeidžiant Reglamento (ES) Nr. 1308/2013 152 straipsnio 3 dalies b punkto i papunkčio ir 209 straipsnio 1 dalies nuostatų, pripažintoms pieno ir pieno gaminių sektoriaus gamintojų organizacijoms, jų asociacijoms ir pripažintoms tarpšakinėms organizacijoms leidžiama savanoriškai sudaryti bendrus susitarimus dėl pieno kiekio, kuris turi būti pagamintas per šešių mėnesių laikotarpį, prasidedantį nuo šio reglamento įsigaliojimo datos, planavimo ir priimti bendrus su tuo susijusius sprendimus.
   2 straipsnis
   Valstybės narės imasi būtinų priemonių užtikrinti, kad 1 straipsnyje nurodyti susitarimai ir sprendimai netrikdytų tinkamo vidaus rinkos veikimo ir kad jais būtų siekiama tik stabilizuoti pieno ir pieno gaminių sektorių.
   3 straipsnis
   Geografinė šio leidimo taikymo sritis – Sąjungos teritorija.
   4 straipsnis
   1.   Atitinkamos gamintojų organizacijos, asociacijos ir tarpšakinės organizacijos, sudariusios 1 straipsnyje nurodytus susitarimus ar priėmusios tame straipsnyje nurodytus sprendimus, apie juos kuo skubiau praneša valstybės narės, kuriai tenka didžiausia tuose susitarimuose ar sprendimuose nurodytos pieno gamybos dalis, kompetentingai institucijai, nurodydamos:
   
               a)
            
            
               nurodytą numatomą gamybos apimtį;
            
         
               b)
            
            
               numatomą įgyvendinimo laikotarpį.
            
         2.   Ne vėliau kaip per 25 dienas po 1 straipsnyje nurodyto šešių mėnesių laikotarpio pabaigos atitinkamos gamintojų organizacijos, asociacijos ar tarpšakinės organizacijos praneša šio straipsnio 1 dalyje nurodytai kompetentingai institucijai susitarimuose ar sprendimuose faktiškai nurodytą gamybos apimtį.
   3.   Remdamosi Komisijos reglamentu (EB) Nr. 792/2009 (10), valstybės narės Komisijai pateikia:
   
               a)
            
            
               ne vėliau kaip per penkias dienas po kiekvieno vieno mėnesio laikotarpio pabaigos – informaciją apie susitarimus ir sprendimus, apie kuriuos joms pranešta per tą laikotarpį remiantis 1 dalimi;
            
         
               b)
            
            
               ne vėliau kaip per 30 dienų po 1 straipsnyje nurodyto šešių mėnesių laikotarpio pabaigos – tuo laikotarpiu įgyvendintų susitarimų ir sprendimų apžvalgą.
            
         5 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2016 m. balandžio 11 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 347, 2013 12 20, p. 671.
   
      (2)  2014 m. rugsėjo 4 d. Komisijos deleguotasis reglamentas (ES) Nr. 949/2014, kuriuo nustatoma pieno ir pieno produktų sektoriuje taikytina išskirtinė laikinoji priemonė – 2014 m. laikotarpio, kuriuo sviestui ir nugriebto pieno milteliams taikoma valstybės intervencija, pratęsimas (OL L 265, 2014 9 5, p. 21).
   
      (3)  2014 m. rugsėjo 4 d. Komisijos deleguotasis reglamentas (ES) Nr. 950/2014, kuriuo pradedama taikyti išskirtinė laikinoji tam tikrų sūrių privataus sandėliavimo pagalbos schema ir iš anksto nustatomas pagalbos dydis (OL L 265, 2014 9 5, p. 22).
   
      (4)  2014 m. lapkričio 26 d. Komisijos deleguotasis reglamentas (ES) Nr. 1263/2014, kuriuo numatoma laikina išskirtinė pagalba Estijos, Latvijos ir Lietuvos pieno gamintojams (OL L 341, 2014 11 27, p. 3).
   
      (5)  2014 m. gruodžio 16 d. Komisijos deleguotasis reglamentas (ES) Nr. 1336/2014, kuriuo nustatoma pieno ir pieno produktų sektoriuje taikytina išskirtinė laikinoji priemonė – 2015 m. laikotarpio, kuriuo sviestui ir nugriebto pieno milteliams taikoma valstybės intervencija, paankstinimas (OL L 360, 2014 12 17, p. 13).
   
      (6)  2014 m. gruodžio 19 d. Komisijos deleguotasis reglamentas (ES) Nr. 1370/2014, kuriuo numatoma laikina išskirtinė pagalba Suomijos pieno gamintojams (OL L 366, 2014 12 20, p. 18).
   
      (7)  2015 m. rugsėjo 17 d. Komisijos deleguotasis reglamentas (ES) 2015/1549, kuriuo nustatomos pieno ir pieno produktų sektoriuje taikytinos išskirtinės laikinosios priemonės – 2015 m. laikotarpio, kuriuo sviestui ir nugriebto pieno milteliams taikoma valstybės intervencija, pratęsimas ir 2016 m. laikotarpio, kuriuo sviestui ir nugriebto pieno milteliams taikoma valstybės intervencija, paankstinimas (OL L 242, 2015 9 18, p. 28).
   
      (8)  2015 m. spalio 15 d. Komisijos deleguotasis reglamentas (ES) 2015/1852, kuriuo pradedama taikyti išskirtinė laikinoji tam tikrų sūrių privataus sandėliavimo pagalbos schema ir iš anksto nustatomas pagalbos dydis (OL L 271, 2015 10 16, p. 15).
   
      (9)  2015 m. spalio 15 d. Komisijos deleguotasis reglamentas (ES) 2015/1853, kuriuo numatoma laikina išskirtinė pagalba gyvulininkystės sektoriaus ūkininkams (OL L 271, 2015 10 16, p. 25).
   
      (10)  2009 m. rugpjūčio 31 d. Komisijos reglamentas (EB) Nr. 792/2009, kuriuo nustatomos išsamios valstybių narių bendrojo rinkų organizavimo įgyvendinimo, tiesioginių išmokų tvarkos, žemės ūkio produktų gamybos ir pardavimo skatinimo, atokiausiems regionams ir mažosioms Egėjo jūros saloms taikomos tvarkos informacijos ir dokumentų teikimo Komisijai taisyklės (OL L 228, 2009 9 1, p. 3).